Jaan Eha

Jaan Eha (sündinud 12. juunil 1950 Viljandis) on eesti kardioloog, Tartu Ülikooli kardioloogia professor, Tartu Ülikooli südamekliiniku juhataja ja Eesti Teaduste Akadeemia liige alates 2016. aastast.

Elukäik
1968. aastal lõpetas ta C. R. Jakobsoni nimelise Viljandi 1. Keskkooli. 1974. aastal lõpetas Tartu Riikliku Ülikooli arstiteaduskonna ravi eriala. 1979. aastal kaitses ta meditsiinikandidaadi kraadi, milles uuris vasaku südamevatsakese pumbafunktsiooni dünaamilise hindamise võimalusi, 1990. aastal kaitses doktoritöö ägeda südamelihase infarkti revaskulariseerimise teemal.Jaan Eha – 65

Töötanud kardioloogina Tartu Kliinilises Haiglas, osakonnajuhatajana Tallinna Kiirabihaiglas ning teaduri, vanemteaduri ning laboratooriumi juhatajana Tartu Ülikooli üldise- ja molekulaarpatoloogia instituudi Eesti südamekeskuses. 1995-1997 oli Mustamäe haigla kardioangiograafia osakonna juhataja ja 1997-2002 samas sisehaiguste kliiniku juhataja. Alates 2002. aastast on ta Tartu Ülikooli Kliinikumi südamekliiniku juhataja, 2004. aastast Tartu Ülikooli kardioloogiaprofessor. Aastatel 1989-1997 oli Eesti Kardioloogide Seltsi president, 1991. a valiti ta esimese eestlasena Euroopa Kardioloogide Seltsi Fellow´ks ( FESC ). 

2016. aastal valiti Jaan Eha Eesti Teaduste Akadeemia akadeemikuks loodusteaduste ja meditsiini alal. Ta kuulub bioloogia-, geoloogia ja keema osakonda.

Teadustöö
Jaan Eha on tegelenud südameinfarkti põhjuse-tagajärje seoste väljaselgitamise ning nendest tulenevate ravimeetodite väljatöötamisega. Üks esimesi arste ja teadlasi maailmas, kes alustas 1981. aastal südameinfarkti reperfusioonravi meetodite (trombolüüsi ja mehaaniline rekanaliseerimise) süstemaatilist uurimist ja kliinikus rakendamist."Teaduste Akadeemia valis kolm uut liiget" ERR Novaator, 7. detsember 2016 Üks interventsionaalkardioloogia eriala rajajatest. on andnud hindamatu  panuse  nii  kliinilise  kardiologia kui kardioloogiateadustöö arendamisse Eestis. Ta on moodsa invasiivkardioloogia  rajaja, edasiarendaja ja levitaja Eestis. 15. detsembril 1982 tegi ta Eestis esimese perkutaanse koronaarinterventsiooni Tallinna Kiirabihaiglas (praegune  Põhja-Eesti  Regionaalhaigla) ja pani aluse haigla  invasiivkardioloogia osakonnale.https://eestiarst.ee/professor-jaan-eha-70/ Tema  juhtimisel  loodi  1991.a. Eestis Euroopas aktsepteeritud  kardioloogia  õppekava ja väljaõppesüsteem (residentuur). J. Eha käe all on õppinud arvukalt silmapaistvaid teadlasi ja arste, tänu temale on tekkinud uus põlvkond kardiolooge. Avaldanud üle 400 teaduspublikatsiooni. 

Tunnustus
 1985 Eesti NSV teaduspreemia
 1991 Fellow of the European Society of Cardiology
 2005 Eesti Punase Risti I klassi teenetemärk
 2007 Eesti Kardioloogide Seltsi auliige
 2010 Tartu Ülikooli aumärk
 2013 Eesti Vabariigi teaduspreemia
 2015 Tartu Ülikooli suur medal
 2016 Tartu linna aukodanik ja Tartu Suurtähe kavalerTartu linna aukodanik ja Tartu Suurtähe kavaler Jaan Eha: rõõmus meel on südamele hea
2020 Tartu Ülikooli arstiteaduskonna medal

Viited

Kirjandus
Professor Jaan Eha - 70. - Eesti Arst, 2020, 99(6), 394.

Välislingid

 Jaan Eha Eesti Teaduste Akadeemia kodulehel
 Tartu linna aukodanik ja Tartu Suurtähe kavaler Jaan Eha

Kategooria:Eesti kardioloogid
Kategooria:Eesti Teaduste Akadeemia liikmed
Kategooria:Tartu Ülikooli professorid
Kategooria:Eesti meditsiiniajaloolased
Kategooria:Tartu Ülikooli arstiteaduskonna vilistlased
Kategooria:Tartu aukodanikud
Kategooria:Eesti Punase Risti I klassi teenetemärgi kavalerid
Kategooria:Sündinud 1950